Oudste kanker ter wêreld in SA gevindDie gewas in die rugwerwel van ’n sediba-seun kan duidelik gesien word. Paul Tafereau (ESRF) Kanker is in die voetbeen van ŉ homonied, wat 1,7 miljoen jaar gelede in die Sterkfontein-grotte geleef het, gevind. Slegs ŉ gedeelte van die voetbeen is gevind, wat dit onmoontlik maak om vas te stel tot watter spesie die kankerlyer behoort. Dit is as ŉ dodelike vorm van beenkanker geïdentifiseer. ŉ Artikel hieroor het pas in die vakjoernaal, South African Journal of Science, verskyn. Met hierdie ontdekking word die oudste fossielrekord van kanker, naamlik in die rib van ŉ Neanderthalmens wat 120 000 jaar gelede geleef het, baie ver in die verlede teruggeskuif. In nog ŉ artikel in dieselfde tydskrif word verslag gedoen oor ŉ nie-kwaadaardige gewas wat in die rugwerwels van ŉ sediba-seun gevind is. Dié tienerseun het ongeveer 2 miljoen jaar gelede geleef en sou baie ongemak verduur het. Die vergroeisel van die beenkanker op die gedeelte van die voetbeen kan duidelik gesien word. Foto: Patrick Randolph Quinney (UCLAN). Die navorsing is gedoen deur Wits se Instituut vir Evolusionêre Studies en die Suid-Afrikaanse Sentrum vir Uitnemendheid in Paleontologiese navorsing. “Moderne medisyne is geneig om te aanvaar dat kanker en gewasse in die mens veroorsaak word deur moderne leefwyse en -omgewings. Ons navorsing toon hierdie siektes het miljoene jare gelede voor die moderne industriële samelewing in ons voorsate onstaan,” sê Edward Odes, ŉ doktorale kandidaat by Wits en hoofskrywer van die kanker-artikel en medeskrywer van die gewas-artikel. Bron: